आग से मची अफरा-तफरी
हरमाड़ा तिलोनियां. गहलोता रेलवे स्टेशन के पास स्थित समपार फाटक के पास एक खेत में शनिवार देर रात अज्ञात कारणों से आग लग गई। आग के कारण खेत की मेड़ पर लगी लंबी कांटे की बाड़ जलकर राख हो गई। आग की ऊंचे लपटें देख ग्रामीणों में अफरा-तफरी मच गई। ग्रामवासियों ने मौके पर पहुंचकर आग बुझाने का प्रयास किया। काफी मशक्कत के बाद ग्रामीणों ने आग पर काबू पाया। आग से किसी तरह की जनहानि नहीं हुई।
जानकारी के अनुसार गहलोता रेलवे स्टेशन के पास रंगलाल का खेत है। खेत में शनिवार देर रात मेड़ में अज्ञात कारणों से आग लग गई। देखते ही देखते आग भीषण हो गई और ऊंची लपटें उठने लगी। आग का पता चलते ग्रामवासियों में अफरा-तफरी मच गई और शोर-शराबे से सभी जाग गए। ग्रामवासी पानी के बर्तन, मोटरें व पाइप लेकर घटनास्थल की ओर दौड़ पड़े। काटें सूखे होने के कारण आग बढ़ती गई। देखते ही देखते बाड़ जलकर राख हो गई। ग्रामीणों ने मौके पर पहुंचकर कुओं से व मोटरों की सहायता से काफी मशक्कत कर आग पर काबू पाया।
नहीं चला लोकेशन का पता: रात के समय काफी दूर-दूर तक लपटें दिखाई दे रही थी, लेकिन आग कहां पर लगी है उस जगह का पता नहीं चल पा रहा था। बुहारू के ग्रामीणों ने समझा कि आग कांकनियावास या नलू में लगी है। कांकनियावास व नलू के ग्रामीणों ने समझा कि आग बुहारू गांव में लगी है। आग को लेकर एक-दूसरे गांव के ग्रामीण फोन पर मालूम करते रहे और नुकसान के बारे में पूछते रहे।
mar_Deva hin_Deva hin_Deva hin_Deva